**ДО**

**Г-Н СТЕФАН ЯНЕВ**

 **МИНИСТЪР-ПРЕДСЕДАТЕЛ НА РЕПУБЛИКА БЪЛГАРИЯ**

**КОПИЕ ДО**

**Г-Н ГЪЛЪБ ДОНЕВ**

**СЛУЖЕБЕН ЗАМЕСТНИК МИНИСТЪР-ПРЕДСЕДАТЕЛ ПО ИКОНОМИЧЕСКИТЕ**

**И СОЦИАЛНИТЕ ПОЛИТИКИ И СЛУЖЕБЕН МИНИСТЪР НА ТРУДА И СОЦИАЛНАТА ПОЛИТИКА**

**Г-Н АТАНАС ПЕКАНОВ**

**СЛУЖЕБЕН ЗАМЕСТНИК МИНИСТЪР-ПРЕДСЕДАТЕЛ**

**ПО УПРАВЛЕНИЕ НА ЕВРОПЕЙСКИТЕ СРЕДСТВА**

**Относно**: *Предложения на Българска търговско-промишлена палата насочени към намаляване на бюрокрацията и административната тежест;*

 **УВАЖАЕМИ Г-Н МИНИСТЪР-ПРЕДСЕДАТЕЛ,**

 От името на Българска търговско-промишлена палата (БТПП) бих искал да Ви поздравя за назначаването Ви за служебен Министър - председател на Република България и да Ви пожелая успех в тази нелека задача и многото работа, която Ви предстои. Оценявайки необходимостта от осъществяването на ефективен диалог между правителството и социалните партньори за намиране на общи решения, насочени към подобряване на бизнес средата и осигуряване на благоприятни условия за ускорено икономическо развитие, Ви представя следните свои предложения свързани с намаляване на бюрокрацията и административната тежест:

1. По отношение на макроикономическата стабилност:

1.1. приемственост и недопускане забавяне на срокове при административното обслужване на предприятията, в т.ч. и при тяхно кандидатстване и изпълнение на проекти по оперативните програми;

1.2. регулиране определянето на всички държавни такси, чрез приемането на методика, основана на разходо-покривен принцип;

1.3. широко въвеждане на електронно обслужване („електронното правителство“) на граждани и бизнеса, съпроводено с намаляване броя на държавните служители;

1.4. съблюдаване на правилото събраните такси за определена административна услуга да се използват за подобряване на нейното качество, достъпност, съкращаване на срока за предоставянето й.

2. Във връзка с подобряването на условията за стопанска дейност:

2.1. подобряване на качеството на административните услуги чрез стандартизиране и електронизация на документите и процедурите:

* създаване на нормативна възможност част от административните услуги на административните органи, лицата осъществяващи публични функции и организациите, да се извършва чрез специално разработени стандартизирани образци на заявления. Важно за бизнеса и гражданите е опростяване на формалностите и улесняване на процеса на получаване на бързи и качествени услуги;
* синхронизирането на изискванията на различните административни органи за определена информация с идентичен или сходен характер чрез създаване на единни формуляри, от които да се черпят данни, а не да бъдат събирани многократно и през различни периоди;
* въвеждането на електронната товарителница в законодателството, като част от официалните документи, доказващи доставки по смисъла на чл. 21 и чл. 45 от ППЗДДС;
* създаване на възможности за разсрочени плащания на такси по държавни тарифи за микро, малки и средни предприятия, като част от мерките за възстановяване, които могат да се променят сега.

2.2. нормативни промени, свързани с регулативни режими, насочени към:

* отмяна на централни регулативни режими, които не съответстват на Закона за ограничаване на административното регулиране и административен контрол върху стопанската дейност;
* облекчаване на централни регулативни режими (чрез стандартизиране на документите и процедурите и тяхното електронизиране);
* предоставяне на регистрационни режими на браншови организации на конкурентна основа, при предварително обявени (нормирани) критерии/условия.

2.3. нормативни промени, насочени към увеличаване на контрола при възлагане и изпълнение на обществени поръчки, чрез цялостното им електронизиране (обявяване, кандидатстване, оценяване, изпълнение и отчитане);

3. С оглед постигането на европейска интеграция, насочена към защита правата на предприемачите:

- по-доброто функциониране на единния пазар в сферата на услугите чрез облекчаване на административните изисквания, както и чрез достъп до електронна информация за услуги, позволяващ на предприемачите да разширяват дейността си на европейския пазар;

4. Във връзка с повишаване оползотворяването на средства от европейски фондове:

 - улесняване на процеса на кандидатстване и отчитане на проектите чрез намаляване на бюрократичните процедури при отчитането на проектите, чрез нормирана изчерпателност и еднократност на забележките, давани от управляващите/договарящите органи;

5. По отношение на усъвършенстването на образователната система в насока подобряване на възможностите на пазара на труда:

 - опростяване на процедурите за признаване на образованието, придобито в чужбина и опростяване на условията за признаване на образованието, получено в страните-членки на ЕС;

- създаване на условия за наемане на работа на завършили в България чужди граждани, без излишни допълнителни административни пречки и процедури.

6. Усъвършенстване на трипартитното сътрудничество, чрез:

 - нормиране (чрез създаване на нов раздел III в Правилника за организацията и дейността на Съветите за тристранно сътрудничество) на гаранции, насочени към прозрачност и публичност на работата на Съветите за тристранно сътрудничество, чрез създаване и перманентно поддържане на самостоятелен интернет-сайт на Националния съвет за тристранно сътрудничество, както и на браншовите/ отраслови и регионални съвети за тристранно сътрудничество, в които се публикуват всички материали, обсъждани на национално и отраслово/браншово/регионално ниво, представените от партньорите становища и протоколите.

7. Преструктуриране на енергийния сектор, насочено към устойчиво развитие на енергийния сектор и подобряване на енергийната ефективност в различни сфери, чрез:

7.1. Въвеждане на условия за ускоряване на процесите па газификация:

- недопускане на изкривяване на пазарните принципи за образуване на цените на природния газ.

- засилен контрол върху донорите и бенефициентите на Фонд Сигурност на електроенергийната система и недопускане на отчисляване на нерегламентирани средства от обществени доставчици. (Приложение № 2)

7.2. Ускоряване на процеса по възстановяване и модернизиране на железопътния транспорт в България чрез:

- въвеждане на проекти за грантови схеми за технологии, системи и иновативни превозни средства чрез Национален план за възстановяване и устойчивост.

- повишаване на конкурентоспособността на железопътният транспорт, посредством механизми за устойчивост, които са от ключово значение за икономиката на страната. (Приложение №1)

Българската търговско-промишлена палата изразява своята готовност да окаже подкрепа и сътрудничество на администрацията по всички предложения със свои експерти и конкретни становища.

 С уважение,

 Цветан Симеонов

 Председател на УС

 на БТПП